Fakta-butikken på Åstrupvej i Hjørring er søndag ved 20-tiden blevet udsat for et røveri.

En røver truede ved 20-tiden personalet i Fakta-butikken på Åstrupvej i Hjørring til at udlevere et ukendt beløb fra kassen. Det fortæller vagtchef ved Nordjyllands Politi Karsten Højrup. - Han er løbet fra stedet mod syd hen over DSB-anlægget, men vi ved endnu ikke præcis, hvor han er løbet hen, så vi vil rigtig gerne tale med folk, der har set ham i området, siger han. Manden er cirka 180 centimeter høj, bar sort tøj og en form for maskering, der gør det svært at genkende ham. Politiet er talstærkt til stede, oplyser Karsten Højrup, og desuden er man ved at gennemgå overvågningsvideoerne for at finde frem til røverens identitet. Du kan kontakte politiet på telefon 114, hvis du har oplysninger i sagen.